Markus Jooste dalk in Duitsland verhoor oor SteinhoffMarkus Jooste. (Foto: Henk Kruger/ANA) Twee voormalige Steinhoff-bestuurders, Markus Jooste glo een van hulle, gaan in ŉ Duitse hof verhoor word op bedrogaanklagte wat verband hou met die skandaal by die sakereus Steinhoff. Die bestuurders word daarvan beskuldig dat hulle kamma-transaksies gebruik het om die groep se wins te verhoog. Aanklaers het in Maart reeds aangekondig dat aanklagte teen vier verdagtes aanhangig gemaak word, maar die streekhof in die stad Oldenburg sê die sake van die twee beskuldigdes wat in die buiteland woon, sal afsonderlik hanteer word. Aanklaers voer aan “fiktiewe transaksies” van meer as R25,4 miljard is gedoen om die maatskappy se boeke beter te laat lyk, terwyl eiendomsbates glo met R13,9 miljard opgeblaas is. Die beskuldigdes se name is nie bekend gemaak nie, maar luidens mediaberigte is Jooste, Steinhoff se voormalige uitvoerende hoof, een van hulle. ŉ Reuseskandaal het Steinhoff in 2017 getref toe die maatskappy ondersoek is vir beweerde bedrog en gapings van tot R101 miljard in sy rekeninge gevind is. Die maatskappy, gesetel in Suid-Afrika, is in Frankfurt en Johannesburg genoteer en byna 98% van sy aandeelwaarde is uitgewis nadat tientalle hofsake van aandeelhouers en sakevennote, ook voormalige voorsitter Christo Wiese, aanhangig gemaak is. Jooste het ná die skandaal bedank, maar ontken dat hy enigiets van bedrog met rekeninge geweet het. Die Johannesburgse aandelebeurs het Steinhoff in Oktober met R13,5 miljoen beboet omdat hy die noteringsvereistes oortree het deur “vals en misleidende” inligting te publiseer.